text: 27.88 डिग्री उत्तरी अक्षांश तथा 79.92 डिग्री पूर्वी देशान्तर के बीच समुद्र तल से 194 मीटर (600 फुट) की ऊँचाई पर स्थित तथा दिल्ली-लखनऊ राष्ट्रीय राजमार्ग पर गर्रा व खन्नौत नामक दो नदियों के संगम पर बसे इसके मुख्यालय (शाहजहाँपुर शहर) सहित सम्पूर्ण शाहजहाँपुर जिले की कुल जनसंख्या 2011 की जनगणना के आँकडों के अनुसार 3002376 है जिसमें 1610182 पुरुष व 1392194स्त्रियाँ हैं। साक्षरता की दृष्टि से 61.61% पुरुष व 70.09% महिलायें शिक्षित हैं। जनसंख्या की दृष्टि से यह जिला अल्बानिया और मिशीशिपी से भी आगे निकल चुका है। भारत के कुल 640 जिलों की सूची में इसका 123वाँ स्थान है। जिले का जनसंख्या घनत्व 673 व्यक्ति प्रति वर्ग किलोमीटर तथा जनसंख्या वृद्धिदर (2001-2011) मात्र 17.84%. है। महिला एवं पुरुषों का अनुपात 865/1000 तथा कुल साक्षरता प्रतिशत 61.6 है।